khistorydata/jeongjo-sjw-relations huggingface dataset:
정조 8년 · 목
有司堂上徐有隣啓言。今年本廳所入。比前大縮。而此外蕩減停退劃給之數。合以計之。殆近十數萬兩。若於此際。各衙門給代。又引因前例。一一許施。則將無支保之望。此後關係所重者外。給代一款。竝勿擧論之意。出擧條。請申飭。從之。
정조 8년 · 강
命燻造契太三午石出給。令廟堂從長稟處。
정조 8년 · 목
漢城判尹金履素啓言。京城外十里道路橋梁。在前都民出力修治矣。以其民弊之故。聞因朝令。使燻造契人擔堂者。蓋其燻造之利不些故也。昨年太農告歉。燻造之業。年年失利。修治之役。依舊責應。契人輩之紛紜呼訴。已極可矜。毋論其條名色。內外京倉儲置之太。取其留庫中。限三千石。或以甲太。或以改色。出給燻造契人。以爲待秋還納之地。則實爲公私兩便之道。下詢度支惠廳而量宜處之。恐合事宜矣。敎以。卿之所奏。出擧條。令廟堂問于該曹該廳。從長草記稟處。
정조 8년 · 강
命兵曹兵布上下一款。與戶判相議稟處。
정조 8년 · 목
兵曹判書李★(土+甲)啓言。頃因戶判筵稟。丁酉以後大小營繕之役。兵布之未及上下者。計數推來事。自戶曹移關來到。而當其營役之時。初不依例出關。到今近十年之後。始欲推去者。有違前規。且聞匠人料布。戶曹皆已計給云。然則本曹亦是經費衙門。不必取此與彼。兵布上下一款。今姑置之。自今爲始。凡有國役。待戶料曹出關。請磨鍊。敎以。與戶判相議。後日次對稟處。
정조 8년 · 목
以沈有鎭爲大司諫。權噵爲知經筵。鄭昌順宋文載爲同經筵。洪樂命爲左參贊。朴祐源爲同敦寧。徐浩修爲知經筵。洪樂性爲內局都提調。
정조 8년 · 목
因全羅監司趙時偉加分狀啓。敎以。依狀請許施。
정조 8년 · 강
以李魯春爲應敎。林濟遠李祖承爲校理。洪樂恒爲副校理。
정조 8년 · 목
敎曰。館職上番無人。在外及未肅拜違牌人許遞。前望單子入之。待下批牌招入直。
정조 8년 · 강
副應敎李兢淵以母病陳疏乞遞。批許救護。
정조 8년 · 강
領議政鄭存謙箚陳病狀乞遞。仍自引。賜批。
정조 8년 · 목
箚略曰。向於賓筵退歸後。舌本硬澁之症。一如初發之時。今日朝講及賓對。亦不得進參。爲罪滋大。亟降處分。臣於堂疏之論備郞差擬。不能審擇。致有公議。苟論其罪。臣實爲首。乞賜譴何。以警群工。批以。俄筵右揆亦言堂疏擬律之太重。予答以爲然。卿何必過加自引。卿須安心勿辭。益加愼攝。容竢快復常節。出而視事。是予區區之望。仍命遣史官傳論。
정조 8년 · 강
左議政李福源箚辭內局提擧之任。賜批。
정조 8년 · 목
箚略曰。內局重任也。如臣昏耗。決難堪稱。耳臣纔遭三寸叔母喪。脤制未盡之前。將此不潔之身。冒進莫重之地。又非分義之所敢安。亟遞都提調之任。批以。向筵以從近體諒。已言于卿。卿今又申請。豈容一味靳持。卿兼帶內醫院都提擧。姑許勉副。卿須安心勿辭。卽起視事。朝者講對。何不來參耶。不以制限爲拘。自是相府故事。竝冀卿之諒之。仍命遣史官傳諭。
정조 8년 · 목
敎曰。旣問大臣。如能十分精擇。必無昨日事。所薦之人家閥。雖與素蔑名稱者有異。何不審愼。致此人言。知事黃景源罷職。
정조 8년 · 강
推兵曹判書李★(土+甲)。備堂蔡弘履。
정조 8년 · 목
司諫安廷玹啓言。禁局淸肅之地。宜飭喧譁。而閤門咫尺。鬧聒有聲。殿庭入侍。班行離次。請當該兵曹堂上及追入備堂蔡弘履。幷推考。從之。
정조 8년 · 목
刑曹啓言。罪人徐興大。更加嚴刑。期於得情。介老味。別無可罪之端。請參酌放送。敎以。傷處如是狼藉。實因又甚分明。雖求生於必死。誠末由也已。然正犯尙不定執。參證擧皆推諉。今以然疑之臆見斷之曰。甲也實。乙也不實。仍成完決文案。硬作日次罪人。旣乖克審之政。重違明覈之義。而若欲幷置傅輕之科。償命之律。將何施之。判堂意見。已悉於跋辭中。似無更陳之語。亞三堂更加詳閱。各以已見論理覆奏。又啓言。罪人李旕福。踼殺權右石民。各別嚴刑。期於得情。而命得段。雖與正犯差間。難免同惡相濟。請勘以次律。敎以。一獄兩犯。雖不無疑難之端。而以其屍帳及傷處。參較各人等供招。旕福非正犯而何哉。致死人權右[石:I-PERSON]民之當初起鬧。始於旕福事者。一無疑也。裳價折給云云。捕廳在近云云。皆是[石民向:I-PERSON]旕福詬辱之說。而旕福之憤。因是斗發。發憤者先下手乎。此二無疑也。脇肋傷處之屍帳所錄及屍親所供。差有不同事段。卿曹跋辭。雖以胸之於肋。脇之於腹。是相連處。無甚區別爲言。此固然矣。朝家之意以爲不必强別於胸腹與脇肋之間。當此以被踢與被打。定其緊歇輕重。槪石民常時抱病之狀。旣發於其矣妻吳召史之招。而且以連吐鮮血。不通飮食之說推之。癃殘者。猝被敺踢。因成內傷。足以知之此三無疑也。道路公傳之說。有何愛憎於兩漢。而皆以旕福爲歸。兩處洞任。咸言旕福之首犯此五四無疑也。看證是如爲在李哥主人張興柱。亦言其旕福之先犯。至以爲洞中諸人過累屢朔之後。猶說行兇手勢。此六無疑也。屍身負置於命得所接之廊底者。只取其空閒云爾。則參以事理。決不宜以此致惑。此七無疑也。當其行檢之始。旕福則逃。命得則不逃。此八無疑也。又於對質之際。旕福之辭。遁而無倫。命得之言。直而有理。此九無疑也。獄中呫囁事。命得旋卽脫空。旕福無辭發明。此十無疑也。右項諸條。反覆參究。旕福無可生之道。命得無可殺之罪。而卿曹完決。信有意見。依啓目。旕福身乙。更加各別嚴刑。期於輸款。命得段。隨從之罪。不可不嚴懲。加刑一次。照律勘放後草記。又以罪人奴世蕃。依例結案取招後。請稟處。敎以。昨夜因九月獄案判決。燭屢跋而不能已。槪其本獄肯綮。致惑於行淫之跡。妄售其毆詈之心。轉而至殺越之變矣。跡雖難赦。心有可恕。而付諸惟輕之科。今於六月獄事。又見之矣。正犯世蕃。與其妻六月結髮二十餘年。情好不變。而瞰其無也。姿恣意和奸。寓接渠家之人。備知這箇情節。以其某夜昵昵。逐日額額頟頟之狀。詳道於六月之夫。爲六月夫者。自聞此說。憤憤欲死。必與之一番甘心。卽天理人情之所固然。而六月亦已無辭自脤。此何異於奸所被捉。然則縶之毆之。元非異事。而所謂交騙是如爲在金矜嚴自生恐㥘。知機逃走。卽此尤驗行陰之一端。而曹啓中以不俟眞贓之把捉。輕易下手。爲世蕃置辟之斷案者。未知卿等有甚別般的確之見而有是云云乎。且況渠之初招。便卽輸款。只稱萬死無惜。可知認良心之不泯。嘗見律例。指奸與奸所捕獲同論。又於夫毆妻折傷以上減凡人二等。過失殺不許準律勘斷。此三段。豈不是旁引之襯合處乎。罪人世蕃減死。嚴刑一次。仍本役。定配所押送。
정조 8년 · 강
行召對于三善齋。召見承旨洪仁浩。承旨安聖彬。閣臣金憙。玉堂林濟遠申耆。假注書朴能源。兼春秋金健修。史官尹行任。
정조 8년 · 목
講國朝寶鑑。○予命讀辛丑癸卯年決獄案。仍敎曰。爾其將此文案。抄出罪人本罪及判付。謄寫一通以入。而京囚及諸道獄案。分類分年。仁浩曰。其中或有疑晦處。則當爲稟裁乎。予曰。可稟處。付標以入。文勢之有斷續處。亦皆付標入之。予曰。昨日之雨。可謂甘霈矣。仁浩曰。不多不少。甚適中云矣。予曰。春牟幾盡耕乎。仁浩曰。近已畢耕云矣。予曰。原春道麥事何如云耶。仁浩曰。秋牟幸不至凍死云矣。予曰。老職加資帖。安寶乎。踏兵曹印乎。知入。敎曰。秋曹未完決罪人。爲幾名。知入。承旨徐有防出還奏曰。十一八人內。判付已下者九人。判付未下者九人云矣。予曰。刑曹時囚中。前後重囚幾何。斯速錄入事分付。
정조 8년 · 강
命今番雨後兩麥。各該邑宰躬審狀聞。
정조 8년 · 목
敎曰。今番雨後兩麥。果有沾潤之益。而多寡亦果適中。令各該邑宰躬審田野。從所見報來狀聞之意。令廟堂卽爲分付諸道。畿伯則方在巡路。亦從所見狀聞事。此則自政院下諭。
정조 8년 · 강
命全州判官。今日政擇差。當日下送。
정조 8년 · 목
敎曰。全州判官李素事。極其駭妄。狀聞已啓下。自可勘處。而此時本邑。必須得人。可以接濟。今日政。以有聲績人。勿拘常格。各別擇差。仍令當日下送。
정조 8년 · 강
慶基殿修改告由祭 香祝。命臨時下送。
정조 8년 · 목
因全羅監司趙時偉慶基殿告由祭 香祝下送狀啓。敎以。趁擇日。使之修改。而 香祝當臨時下送之意回諭。
정조 8년 · 강
命京畿麥事兩後形止。一一登聞。
정조 8년 · 목
京幾監司沈頤之以雨澤馳啓。敎以。前路麥事雨後形止。隨卽一一登聞事回諭。
정조 8년 · 목
敎曰。判書旣在針灸受由中。且因辭疏。有調理行公之命。則今日開政。混同出牌。已是不察。日前政牌。亦有姑勿出牌之敎。政院擧行。近來皆如此矣。如欲出牌。俄者登筵時。何不警咳。當該承旨。爲先從重推考。參議只推。更爲牌招開政。○因全州判官望單。敎以。戶郞數遞。莫若近日。旣有別般飭敎。則豈可如是充擬。銓官推考。此望箇勿施。更爲各別擇差擬入。○以李謙彬爲執義。李祉永爲持平。徐配修爲正言。鄭東閔爲全州判官。
정조 8년 · 강
同敦寧朴祐源疏陳無敦寧乞遞。批令該曹稟處。
정조 8년 · 목
刑曹啓言。殺獄罪人李旕福等。更加嚴刑。期於輸款。命得段。照律勘放後草記事。判下矣。罪人李命得。加刑一次後。決杖一百後寧邊府定配所。卽爲押送。敎以。杖則收贖。今日發配。又啓言。罪奴銀萬。屢次盤詰之後。始乃吐實者。誠極巧惡。更爲加刑後。參酌勘處之意。請分付該道道臣。允之。敎以。全史明段。所爲雖極無據。渠年已迫七十。又受一次刑訊。合有寬恕之道。而渠則拘於李漢之顏面。往問徐敬敏。敬敏卽府吏也。若無言說之事。豈有通及之理。以史明較敬敏。敬敏之罪。浮於史明。史明段。定配收贖放送。敬敏段。各別嚴懲然後。可防後弊。嚴刑一次。遠地勿限年定配。而安瑍段。以渠所供觀之。旣非沒知覺之類。則有此干犯。比之敬敏。一而二二而一。然與漏洩府內事。不無一分輕重之殊。判堂親執。各別嚴杖。勿限年定配。
정조 8년 · 강
命決獄囚。依例開坐。
정조 8년 · 목
敎曰。決獄之囚。仍因滯繫。殊無連日親錄之本意。況非齋日。不必拘此不用刑。今日依例開坐。用刑之類。亦令擧行事分付。
정조 8년 · 강
命御寶僞造罪人高大昌。減死定配。金重潝捧遲晩。金光仁等。分揀放送。
정조 8년 · 목
刑曹啓言。御寶僞造罪人高大昌。更加各別嚴刑。請期於得情。敎以。僞造一款。推諉於已死之韓守益。守益處旣無推覈之路。此囚設有共謀之跡。揆以獄體。不宜勒定正犯。御寶僞造罪人高大昌。嚴刑減死定配。又以印信僞造罪人金重潝金光仁。竝自臣曹請照律嚴處。敎以。毋論寶印。或關帖僞造。率是不堪飢餓。冒犯罔赦之料。設或按法正刑。朝家於此。輒有哀矜之心。未嘗以得其情實爲喜。至若此囚段。十條斷案。百惡俱備。出沒於京鄕。閃忽其行止。或托風落松發賣。或諉陳荒處起耕。或圖收貢之減疋。或犯印跡之加書。憑籍虛券。暗斂厚賂。始受惡刑於鎭營。旋被遠配於本曹。宿習不悛。新孼逾譎。或變改名字。或模幻諺書。自言萬戶之妾父。冒稱嶺營之親幕。甚至手決僞造之不足。僞造傳令。傳令僞造之不足。畢竟有恣盜成完文。假作印信之擧。許多罪犯。一或有焉。渠安逭三尺。而況兼而有之乎。造印一事段。箇箇承款於捕廳。而及當本曹推問。忽變前辭。抵死牢諱。究厥情狀。節節通惡。渠雖推諉於已死之光倫。光倫之死。實由於渠。渠固凶頑。尙有人心。能無愧赧底意乎。況慫慂光倫者渠也。符同光倫者渠也。若論此獄正犯。一則渠而二則渠。且干連是在在囚諸人。無非渠卒徒。揆以獄體訟例。渠之棹脫。萬萬無是理。而設如渠供。完文所踏印信。非渠所自手造。前此諸般文券之僞造。亦可諉諸光倫。罪人金重潝。更良各別嚴刑。斯速捧遲晩。以爲如律勘斷之地。干連金光仁叚。廳招曹供。終不忍歸咎於其弟。可見本然之不泯。今日開坐時。招致光仁。宣布判付辭意後放送。朴重賢叚。元無干犯於僞造之跡。而經年滯囚。良足矜悶。而渠以遊手之徒。冀其湖口之計。橫羅於此矣獄事。特爲分揀放送。張弘謙叚。觀此文案。年堇三十時節。乳臭尙在口。政所謂劣芬至今猶未沫者。今不必連理。後勿如是之意。申飭放送。
정조 8년 · 강
命擊錚人許煥。別般勘斷。
정조 8년 · 목
刑曹啓言。因原春監司徐鼎修査啓。許煥叚。當初擊錚。雖出於爲父。誣罔爲說。不可無罪。令該道參酌懲治之意。請分付道臣。敎以。依回啓施行之意。分付該道。而大抵伐喪之禁。其律至重。近來民習頑悍。毀墳露棺之罪。犯者相續。至於許哥諸漢所爲。尤係罔赦。復或不知懲畏。妄生作梗之擧。常律之外。別般勘斷。在所不已。此意竝以嚴飭。
정조 8년 · 강
勘放時囚朴聖泰等。
정조 8년 · 목
義禁府啓言。文川前郡守朴聖泰。杖六十收贖。請公罪施行。敎以。依此律施行。功減一等。○刑曹以罪人李命得杖一百後。寧邊府定配草記。敎以。杖則收贖今日發配。
정조 8년 · 강
今十九日。 毅宗皇帝忌辰。命當躬行。
정조 8년 · 목
因三皇忌辰。望拜禮啓稟。敎以。謹當躬行矣。
정조 8년 · 강
御讌和堂。行晝講。特進官韓光會。同知事吳載純。承旨金思穆金夏材洪仁浩。玉堂林濟遠申耆。假注書朴能源。兼春秋金健修。史官尹行任。宗臣西春君燁。武臣權栻。
정조 8년 · 목
講孟子。○予曰。決獄案中壬寅年條。已考出乎。仁浩曰。方爲考出。而或有異於審理者。何以爲之乎。予曰。爲先抄出一通可也。
정조 8년 · 강
命昌寧縣監鄭東驥嚴飭下送。
정조 8년 · 목
敎曰。以今東作伊始。課農正急。且當窮春接濟之時。牧民之官。不可一時擅離官次。向下特敎三南守令中上京人。使卽下送矣。觀此嶺伯狀本。昌寧縣監鄭東驥。以催促下送爲請。此必尙不還官之致。令該曹査問。果不還官。當日內嚴飭下送。飭敎之後至今在京之罪。不可仍而置之。待秋成。令該府拿問處之。以懲他守令。如已下去。亦令該曹具由草記。
정조 8년 · 강
同副承旨洪仁浩陳疏自引。賜批。
정조 8년 · 목
疏略曰。臣卽伏見工曹判書具善福[復:I-PERSON]到院疏本。則以日前不捧辭疏事。至有慨然等語。將臣前疏。不過人言後辭職之章。臣援例退却矣。將臣因此侵斥。臣雖疲劣。在自引之道。其不可晏然在直明矣。徑出禁扃。亟遞臣職。批以。爾其勿辭察職。
정조 8년 · 강
命承旨洪仁浩牌招入直。工判疏捧入。
정조 8년 · 목
敎曰重臣雖曰武將。位至輔國。朝廷之待之。只觀資級高下可也。況遭罹之後。一欲處義。似非分外之事。且以兼管水部。翌朝方詣 陵所。卽陳疏言其不得進去之事實。亦無不可。政院之相持不捧。果不無較挈之嫌矣。重臣原疏。旣不入徹。雖未知遣辭之如何。而何不往復停當。無痕區處。乃與年少承宣爭詰。致此惹鬧乎。均之爲胥失。然近來無論文宰武將。太沒模稜。最是第一弊瘼。而重臣猶能插入。承宣亦欲經徑出。足作永晝破睡之資。疏批已下。同副承旨洪仁浩。卽爲牌招入直。工判疏捧入。
정조 8년 · 강
遞同敦寧朴祐源。
정조 8년 · 목
備邊司啓言。漁鹽船稅節目。諸堂今方來會本司。商確講定。而同敦寧朴祐源。以實職之拘於格例。不得來會。朴祐源所帶本職。請許遞允之。
정조 8년 · 강
修撰成種仁上疏辭職。仍陳勉。賜批。
정조 8년 · 목
疏略曰。玉署新命。萬萬不稱。自歸於忘廉喪恥之科。亟行鐫削。以重公器焉。嗚呼。帝王之學。與匹庶有異。臣竊覸殿下之爲學。發諸辭令。有文勝之弊。措之事業。欠體行之工。文理之察。適所以妨本源之工。高明之極。適所以爲氣質之過。寧不惜哉。惟殿下念哉。嗚呼。殿下一身。孰非今日之標準。而其於元子。尤有切焉。一言一行。一動一靜。惟殿下是視是效。則豈可少忽哉。惟殿下念哉。嗚呼。丙丁以後諸賊。卽前古所無之極逆大憝也。而一從寬假之典。此尤姑息之最大者也。臣謂宜奮乾剛之德。亟允三司之請。嗚呼。保惠小民之本。在於足民。足民之道。在於節財。節財之方。在於祛奢。固未有奢移不祛。而財用自足。財用不足。而民受其惠者矣。惟殿下念哉。向者尤甚邑諸罪人移配之命。雖出軫恤災民之盛意。而至於逆獄干連之類。値此臺啓方張之時。宜不混同。而任觀周趙嵎等。該府混同移配。而三司無爭執之論。臣謂當該金吾堂上。亟施譴責之典。伊時行公三司。從重推考。斷不可已也。昨冬嶺穀之東運。其中一船人之偸竊穀物。諉以渰沒。乃於繡衣復命之後。始乃現出。臣謂該道道臣。從重推考。當該地方官。拿問嚴處。該御史施以譴罷之典宜矣。臣聞咸鏡中軍申遇文。以體例問事。略治永興府吏。而該府使具純遽杖中營吏屬。則遇文又移怒於洪原。而推治洪原縣吏。噫。具純之凌侮上官。大損體貌。申遇文之怒其子而肆忿於其父者。大傷風敎。具純申遇文。令該府拿問定罪。向來 皇壇展拜時。一時微雨。班行幾至空虛。擧措乖當。臣謂伊日離次卿宰。令政院捧自首現告。施以譴責之典。邑婢潛奸。明有法禁。官長幕禆任自率來。亦關紀網。臣謂嚴飭諸道。申明舊典。批以。首言爲學之工。下字轉語。足見爾識解。予庸嘉之。更欲將爾陳勉。措之日用。蒙養之方。歸之於身敎。當留意矣。爾陳無言之弊源。以允兪而不見允兪之效。其害其甚於訑訑。予誠受以爲過矣。又若姑息之病。奚獨徵討爲然。然言固是矣。以禁奢二字。爲禦災救民之良方。爾言又是矣。金吾堂上事。此非疏放。則何必深咎。侵斥之至及三司。尤過矣。嶺伯事依施。當該地方官事。已行勘典。今無可論矣。督運御史事。幾萬石轉輸。無一人渰沒。此近來督運時所未有之事。予方寄其誠勞。爾何曰云然。此而勘罷。則以細類掩前功。不允。具純申遇文事。遇文之移怒。誠非矣。純之擧措。極其駭妄。且關後弊。朝廷所惜者體統。宜卽重勘。而風傳之說。有難卽賜處分。災歲曠官。亦不可不念。竝令該道道臣親執詳査。從速狀聞。 壇班卿宰事。等閒陪班。不容乃爾。況至重至敬之地乎。竝施罷職之典。尾陳事。許令申飭諸道。爾其勿辭。從速察職。
정조 8년 · 강
副修撰尹序東以母病陳疏乞遞。批許救護。
정조 8년 · 강
工曹判書具善復陳疏自列。賜批。
정조 8년 · 목
疏略曰。迺者堂疏一出。以循私斥之。臣誠慙惶。其所謂湖西一武弁者。卽李柱完也。臣與柱完。非親非故。曾是素昧。何私之有。向因公幹。頗有勤勞。身手文筆亦似可用。臣以惜材之意。偶有擧似之言。至陷循私之科。臣何顏更對諸武。無望趨朝。而旣伏承 陵所進去之命。陳章自列。喉院牢却不許捧入。雖曰武夫。亦有廉恥。乞察臣情之不可復玷。所帶本兼。竝許鐫免。批以。卿其勿辭行公。
정조 8년 · 강
檢閱李崑秀以父病陳疏乞遞。賜例批。
정조 8년 · 강
召見承旨洪仁浩于三善齋。
정조 8년 · 목
予曰。決獄案所抄謄幾何。仁浩對曰。今方抄出始謄矣。予曰。善爲抄寫。
정조 8년 · 강
以李頤祥爲掌令。金履鏞爲獻納。申耆爲持平。成種仁爲正言。
정조 8년 · 목
敎曰。行禮在明。淸齋又在今夜。兩司諸臣中無端違牌。此何道理。今日無端違牌諸臺。竝遞差。前望單子入之。待下批牌招淸齋。
정조 8년 · 강
重推工曹判書具善復。
정조 8년 · 목
敎曰。向來堂疏所論。不過譴罷。無論言之是非。不必以此過引。況昨已承批。則今日淸齋牌招。又事違召。資秩雖高。將臣體例。又不當若此。兼工曹判書具善復。從重推考。更卽牌招。
정조 8년 · 강
遞右參贊洪樂命。以徐有隣代之。
정조 8년 · 목
敎曰。明日行禮。九卿不可不備員。在外參贊許遞。令該曹口傳備擬。待下批牌招淸齋。
정조 8년 · 강
給樂安郡燒戶恤典。
정조 8년 · 목
敎曰。觀此完伯狀聞。樂安郡民家燒燼。至於百餘戶之多。一名人物之致死。極其慘然。況當歉歲。接濟之策。尤覺關心。元恤典外。依他道近例。令本道拔例題給。仍令嚴飭地方官。䂨材結構。俾卽安接。毋或一夫一婦之失所。擧行勤慢。從當另行按廉。於繡衣下去時。竝以此意自廟堂嚴飭。
정조 8년 · 목
敎曰。昨今年。都民積困於歉荒矣。自冬徂春。賴以全活者。惟在發賣一路。而旣不能戶給人足。則尙可曰盡父母之責乎。環海以東。均吾赤子。何嘗有小大遐邇之別。而念玆京城。卽四方根本之地。而戶本四萬有餘。人爲二十萬。而旣無土地之可以業農。又無糶糴之可以聊生。飢饉荐臻。契活轉乏。彼料祿綺紈之家。猶且云急。況下於此者乎。聞今市直。式日飛騰。而加之春煦。且添閏月。若使發賣之穀。按古例但止於四巡。都下望哺之民。能無抑鬱之情乎否。予於六道民事。左右酬接。日夕焦勞。以若錢若穀。陸續辦劃。反於都下。其惠也或有不及外邑之慮。或有不及初春之歎焉。豈但本末之倒置。惟玆辛勤煦濡之都民。幾何不至於捐瘠。其令有司第五巡發賣。特爲加給。加給發賣。則白給不宜異同。亦許加給。向聞賑堂言。四巡米。將以田米磨鍊云。似非新運之西穀。穀品不如昨年。然小米一巡。旣係不易之事目。有難遽令變改。而苟欲酌量闊狹。豈無益下之方。小米分給巡。比原減價。更爲加數減價。以助一分民力。因此又思之。都民錢荒之弊。去而益甚。聞諸諸臣筵奏。民情槪可知耳。三昨賓筵。特敎來會。將欲講究裕民財之策。而近來事。最是姑息爲病。萬一任他。難期出場。向來限十萬數貿銅之命。亦出爲民行貨之至意。而無異酌水車薪。窮巷借貸之資。列肆貿遷之需。想艱窘一如前矣。又際此時。收發賣之價。有入而無出。無幾近於割肉充腹。泉府流通。責在朝廷。目見民產之遑急。錢荒甚於穀荒。不思所以矯捄散布。予爲民父母。於予心安乎否乎。予已決中。積蓄多寡。規例之有無。不須咨詢。所可講定者。卽節目間事。錢則用何處錢。數則準幾許數。何以則有流行之效。何以則有沾漑之益也。將以利民。何論取息。頒俵所以嚴防侵漁。條例之可以通行營衙。廟堂爛加商確以聞。以此傳敎。自政院分付京兆。曉諭坊曲。俾我都民恃而爲各奠厥居。
정조 8년 · 강
遞工曹判書具善復。
정조 8년 · 목
政院以善復違牌啓請推考。敎以。本職則宜令一伸廉隅。許遞。待開門。政官牌招開政。
정조 8년 · 강
推全羅監司趙時偉。
정조 8년 · 목
全羅監司趙時偉以 慶基殿儀仗新備。惶恐俟勘馳啓。敎以。傘繖之未及區別。無或爲怪。紅黃之色。又何誤錄登聞。卿則推考事回諭。
정조 8년 · 강
命京倉儲置太。出給燻造契人。更自本司從長稟處。
정조 8년 · 목
備邊司啓言。因漢城判尹金履素所啓。內外京倉儲置太留庫中三千石。出給燻造契人。待秋還納事。令廟堂問于該曹該廳。有草記稟處之命矣。問于戶惠堂。則以爲本曹本廳。元無米太間改色分給之例。見今儲留之太數旣不多。則不可因一時之民訴。創出無前之別例。改色與貸下間。決難遽議。請今姑置之。敎以。契人之失利姑舍是。滲漉所及。京中士大夫常賤下飯之需。亦皆聊賴於是。當此太種極貴之時。不可以膠守常例。更自本司爛商。從長稟處。
정조 8년 · 강
正言李錫夏上疏乞遞。仍陳時務。賜批。
정조 8년 · 목
疏略曰。日前避辭。略已仰暴。而在臣自處之道。又是難進之一端。卽因望拜隔日。召牌復臨。自顧情踪。無路趨承。乞削臣職。臣竊惟 殿下之意。每在於整肅紀綱。而恬嬉轉甚。振刷無期。不可謂得其要也。 殿下之心。常切於開言路。而謇諤無人。喑啞成習。抑不可謂盡其道也。正俗之道。莫先於公是非。而趨向異路。礪世之具。莫尙於張廉恥。而恬靜無聞。囂競成風。伏願留念焉。銓注卽朝家需才之階。而地閥才華。優於淸銜。潦倒者有之。才諝幹局宜畀牧守。而窮餓者有之。疏通之敎屢下。而有淹滯之歎。請令銓曹廣加搜訪。隨卽錄用。以爲恢公振滯之道焉。至於生民休戚。專係守令。雖在常時。固難其人。況値荐歉。尤宜另擇。請令該曹凡於差遣之際。惟才是視。勿爲循襲此例焉。科擧卽士子進身之路。而挽近以來。士趨不古。平居無講讀之業。臨科懋躁競之風。如此而何可望扶植元氣。拔擢人才也。今此大比尙遠。不可無矯革之道。矯革之道。無如先講後製之法。請下詢大臣春曹而處之。批以。整肅紀綱。開廣言路。卽正俗礪世之大頭臚處。爾能敷陳此四目之要旨。爾之進言之誠。予庸嘉之。又以振淹滯。擇守令。嚴科場。正士習附陳之。此可謂時務中最緊切。予當留意。至於先講後製事。非不欲更詢大臣禮堂。曩者收議。尙未批下。蓋以不揀主司。先更規制。慮或歸於徒法而不能自行。爾其勿辭。從速察職。
정조 8년 · 강
副修撰申耆上疏乞遞。仍陳諸條。賜批。
정조 8년 · 목
疏略曰。臣向於引例之章。卒未蒙體下之仁。以此蔑劣仍冒於橫經之班。臣實自愧。乞亟許解。嗚呼。從古人臣之進言者。必以勉聖學爲先。人主聽之。以陳談而莫之省也。殿下不恥下問。常目乎聖經。留神乎寶鑑。而未見一事之熙績。徒見百度之委靡。豈不大可惜哉。竊覸殿下敎迪民彝。培植世道。凡係敦風獎節祛文戒奢之方。每發於中朝之歎。而悠悠受病之源。莫非實心實政之未得其要也。如是也。故臨筵戒飭。多歸空言。當事做措。或欠躬率。欲望其回眞返朴。則便同却步而求前。可不懼哉。竊覸殿下每以立綱陳紀爲務。而綱不自振。擧措得宜。紀綱自立。以今政令問事言之。自上弛張。旣無留難之意。在下懲討。迄無止泊之期。如是而紀綱何由而振勵也。刑政何能以壓服耶。竊覸殿下每以喜聞闕遺虛受直言。爲第一急務。而考諸事爲。不啻緯繣。噫。比者災沴荐臻之日。孰無對揚明旨也。上無體念之實。下無施措之效。徒作紙上空言。如是則鸞鳳之下至。恐不待於烏鳶之破卵也。殿下用言之少實。未必非來諫之不誠。而立朝之人。以脂韋爲妙計。噤默爲良方。臺閣論人之章。不見於朝紙者。亦已多年矣。官師相規。絶然無聞。是豈治世之兆象。豈無有識之竊歎耶。噫。天下無不可爲之時。卽古人之言也。殿下之志。高則今爲三代之時也。不高則今爲叔季之時也。時之可不可。惟在殿下之志高不高如何耳。先儒嘗以氣數盛衰。人事得失。反復於汚隆之分。殿下高着志氣。挽回至治。俾今時爲可成之時也。且念比年荐歉。挽近所無。而實賴如傷之仁。老弱免塡壑之憂。餓莩無載路之歎。而雖非凶荒。民生之困苦。莫如近日。夫民之所食。魚鹽爲重。而魚鹽之價。日增月加。窮閻僻村。莫不歎息愁恨。臣嘗聞輿人之誦。則皆曰魚鹽之漸貴。蓋稅海始。均廳之設。實 先大王減布之盛德大業也。然莫不以生理之極艱。歸之於海稅之故。此所謂民情大可見也。魚鹽稅摠。不滿十萬貫矣。何惜十萬之財。不副億兆之望耶。且夫有無相資。人事之常也。同井相助。尙矣無望。隣族稱貸之俗。今焉罕覯。究其本則人心之不古。風俗之日薄也。委巷小民。固不足責。而士族厚祿之家。此風亦甚。噫。我國人士冠儒而讀書者。太半是簪纓之裔。昔之所以資藉延活之道。惟親戚故舊之先達者周急也。今則吝嗇之風。自達者始。俸祿之厚。不忍分散於窮交貧族之家。故凡以士爲名者。莫不憂衣食。此臣所謂人不得以料生者也。殿下俯念而愍惻之。又自朝家獎容廉白。斥黜貪吝爲主。則纖嗇之心自祛。施與之風自勸矣。臣於治疏將上之際。見修撰成種仁疏本。則以罪人趙嵎任觀周等移配事。有所論列。而三司之初不爭執者。至請重推。臣於伊時。忝在館職。亟賜斥免。批以。疏中講學也。立敎也。修綱紀也。制文具也。容諫諍也此五條。皆屬目下急務。思欲隨處體察。而附陳事。易不言乎。時之義大矣哉。雖有周官法度。必須量時而行。然向所云云。特慨時而發。豈有眞不能爲之時。爾追提此說。不失啓沃之體。予庸嘉之。漁鹽事。 先朝已定之制。不啻若金石。卽爲生民至誠惻怛之盛德大業也。到今豈可輕加議到。然於句管之在此在彼。方欲略加移換。此亦仰體 先大王聖意也。至若疏末所陳事。士大夫資藉之風。非一朝一夕。所可設法禁之者。朝著間最貪濁者。爾何不指名斥言。俾朝廷擧烹阿之典耶。廉白抄啓。成命已至多年。迄無薦似。此責在廟堂。切爲之慨然。爾其勿辭。從速察職。
정조 8년 · 강
命犯夜人洪仁福等。倂嚴刑定配。巡將問名拿處。
정조 8년 · 목
右邊捕盜廳啓言。右邊巡廳管牌洪仁福。去夜四更。驅率無賴輩咸泰成金昌[起:I-PERSON]等。挾娼犯夜。而巡牌移佩。軍服換着。軍號漏傳。聞極驚駭。來弊無窮。請移送秋曹照律。允之。敎以。倂嚴刑定配。該所巡將監軍之不爲請罪。難免失之太寬。問名拿問處之。令政院捧傳旨。
정조 8년 · 목
刑曹啓言。罪人徐興大賜殺姜興相。鉤得實情。而旣承各出意見論理覆奏之命。敢陳愚見。請上裁。敎以。成獄之法。必須生者無辭。死者無冤然後。便可謂平允稱停。而此獄段。實因雖甚明白。干證終涉暗䵢。不宜硬定元犯。遽擬償命之律。判堂雖已完決。特命亞三堂更有意見論理回啓者。槪出於廣詢而審決之意。而亞堂則以屍親指招中。其父未殞之前。不推興大。無人作證之前後。始稱遺言爲疑。三堂則以其子之負父歸家。旣自興大家後。而初不與之一言相詰。且其行兇器仗。無一拾納。叫嚷人聲。元不參聞爲疑。兩說各有的確之可據。朝家於此又不無一二起疑之端。屍親渭聖初招。則以爲渠母言內。渠父被打於興大處。而再招三招。則以爲渠母言內。渠父往興大家。尙不歸來。而四招則以爲渠母言內。渠父朝出不還。汝須推尋云。則前後所供。何如是節節逕庭。而始也泛稱被打於新村沙場。末乃反說以興大家後者。爾亦豈非矛盾處乎。大抵事理無出常情之外。渭聖父興相。自有興大代差渠本役之後。蓄憤茹怨。常着一興大於胸中矣。値其泥醉之時。必欲甘心逞憾。勒索興大。竟不得撞面。則酒旣不適。忿又不勝。自顚自蹶。觸損於沙堆石角之間。而及其子渭聖之來問被傷委折也。憤氣尙亘。宿醉未醒。而渠於昏昏夢囈之中。依俙作聲曰。興大殺我云爾者。似或無怪。況興相之年。已過七十。毋論被踢被觸被打被毆被刺被酒。一有所傷。徑斃丁寧。不可與丁壯比而方之。且將文案。反復想像。酒所必多行客。船店亦有雇傭。似此膠擾之地。公行殺越之擧。而寧有無一人參看之理乎。昨因此獄。招問律官。推人觸石。致出於無情。則以過失論。設使興大推擠興相。轉以至於觸崖。未必謂之有情。以此以彼。當用疑輕之律。罪人徐興大。減死定配。又啓言。罪人奴福乭。依前完決。請加刑取招。敎以。此獄肯綮。專在被踢與不被踢。而反復文案。多有疑晦處。孔召史只供折齒一款。而命云則以爲足踢胸膛云者。已極怪訝。而原犯上典是在李寅慶招中。被死人老味來見於渠家。過數日殞命。則年迫七十。被打垂死者。何以自力往來。況幾戶江村。時非昏夜。則無一人參證。無一人援引。又自覆檢。至更査。推覈究辨。不出被告發告之兩箇漢。只憑發告者之言。勒加正犯。安有如許獄體。律文有思慮所不到。以過失殺人者。死罪收贖之例。此或爲旁照之一端。大抵正犯本是班家頑奴。而與尋常編戶之氓有異。渠以藉勢行惡之蹤。犯此乘憤下手之變。前下判付。更令訊推。期於從速輸款。蓋欲扶抑於强弱之際。難愼於殺活之間也。申閱各人供招。參考卿等意見。朝家於此有覽得者。屬之疑輕。不至爲失刑。仍令瘐斃。反乖於愼獄。罪人奴福乭。加刑遠配。仍本役爲奴。定配所押送後草記。仍敎曰。加刑發配罪人。無故日。卽爲開坐擧行。準三次之類。待考拷訊限日滿擧行。或有瘐病者。或癃衰者。不必準限。如式加刑。此則卿等觀勢爲之。
정조 8년 · 강
命永興府使具純。待畢賑拿勘。
정조 8년 · 목
平安監司鄭民治以交濟穀分給馳啓。敎以。苟欲領往受還。日子當與享日不必相値。則身爲守令。不體朝家爲民之至意。如是怠忽。萬萬駭然。昨日之罪未勘。今日之事又發。不可尋常處之。而此時守令遞易。亦屬切悶。永興府使具純。待畢賑。令該府拿問重勘。
정조 8년 · 강
分揀時囚洪樂恒。
정조 8년 · 목
因囚單子。敎以。分揀放送。
정조 8년 · 강
遣承旨詣奉室奉審。
정조 8년 · 강
詣 皇壇。行望拜禮。
정조 8년 · 목
具翼善冠袞龍袍。乘輿出協陽門。詣望拜禮位。行禮訖。詣幕次。敎曰。 皇朝人子孫。以次進前。奏職姓名。行副護軍田見龍等。以次進奏訖。回駕至靑陽門外。敎曰。忠臣子孫。何不入。待乎。承旨趙興鎭曰。未及聞下敎。故不得入侍矣。仍還內。
정조 8년 · 강
命前參奉金思䄷。令該曹待窠調用。
정조 8년 · 목
敎曰。慶恩。賢戚里也。史言戚里之賢。爲國家之福。正謂慶恩準備語。昔在 先朝。輒勤眷恤。卽予嘗所仰覩。以是嗣服之後。特命賜祭。且其遺集。有著述之弁卷者。近因其孫之在近密。語到本家。予甚愴感。屬漸疏遠。官中通籍者絕罕。是豈仰體 先朝眷恤之至意。聞前參奉金思䄷。因承傳筮仕。遭故後尙未復職云。令該曹待窠調用。
정조 8년 · 강
有政。吏曹參議金憙。兵曹判書李★(土+甲)進。
정조 8년 · 목
以蔡弘履爲大司憲。宋銓爲掌令。趙濟魯爲副校理。朴廣源爲修撰。徐瀅修爲副修撰。安★(亻+集)爲工曹判書。李柱國爲知事。吳載純爲同知。申益彬爲副摠管。元綮鎭爲白翎僉使。
정조 8년 · 강
開城留守鄭昌聖。以農形狀馳啓。
정조 8년 · 목
因狀啓。敎以。觀此農形登聞措語。莫曰數行。善能形容。文亦善作。近日諸道狀本之最。後必如是爲之。以紓宵旰之念事回諭。
정조 8년 · 강
命戶惠廳太一千石。出給燻造契人。
정조 8년 · 목
備邊司啓言。戶曹太五百石惠廳太五百石合一千石。推移出給燻造契人。待秋以本色還納之意。請分付。敎以。然則依此數。先等出給。
정조 8년 · 목
刑曹啓言。靈巖郡殺獄罪人金之迫金等。各別嚴刑。請期於得情。敎以。靈巖郡殺獄罪人金之迫金獄事段。實因也傷處也。十分明白。一無疑晦。而考諸屍帳。則胸膛是要害處矣。參以檢狀。則中汗是癃老漢矣。之迫金。甫音金等兄弟兩人。俱以壯丁猛拳。或毆打或捽曳。則如是之際。癃老之漢。觸傷要害。轉至於致斃之境。自是固然之事。況彼此之起鬧。在於才過洞會。老少竝醉。而且當極熱之時。彼年迫七十者。被酒被打。則拖至十日而致斃。雖謂之手勢之不猛毒可也。此固起疑之一端。推官結語中。伊日景色。都是酒場云云。眞是實際語也。以酒論此獄。此獄過誤殺傷之律。殆若準備。付之惟輕。不害爲審克之科。之迫金加刑減死定配。南平縣殺獄罪人諸烏林金獄事段。傷處則遍身元無完膚。看證則四隣皆云參聞。實因之分明。從可知已。況艮音金泥醉。烏林金不醉。渠以不醉之人。故打泥醉之漢。其下手則至兇。其用意則慘切。雖欲救生必死。可謂末如之何。而似此死囚。如獲傅生。則無以慰死者之冤。反有乖於欽恤之政。依回啓施行。羅州牧殺獄罪人朴乻福朴獄事段。大凡殺獄之斷定。實因爲主。傷處次之。看證又次之。細考文案。無論踢與打。無非實因之左契。又如傷處。不但以狼藉言。渾身上下。殆無完膚。若非要害卽死之處。皆是虛怯至緊之界。看證之招。亦言其分明目擊。有一於此。不當輕議傅生。況求諸三條斷例。無不鑿鑿中窾者乎。然於此獄。不無一分合商量者。正犯乻福[朴:I-PERSON]之於致死人汝松。本有切已之積怨。而材木偸去云云。旣發於汝松之口。渠妻之飮毒。專由於茹憤而自決。則爲乻福[朴:I-PERSON]者。旣冒盜竊之陋名。又有妻死之隱通。必欲甘心逞憾於汝松。推以常情。不是異事。而汝松縛打之時。乻福[朴:I-PERSON]之兄太春思白等。皆袖而傍觀。則安知無平日激動之擧乎。雖向後挽解一事。爲發明之計。而初旣不能禁止於未縛來之際。其兄弟三人。雖謂之同一心腸。無所不可。且以審讞獄之義言之。渠妻與渠。俱困因汝松而竝斃。是奚異於一獄兩犯。大抵殺獄。或有法外原情之道。卽乻福[朴:I-PERSON]事近之。特置之次律。俾保一縷。似不至大段失刑。乻福[朴:I-PERSON]身嚴刑一次。減死定配。獄案之一字一句。實係人命之惟生惟死。另當審愼。無至疏漏。而乻福朴妻飮毒之說。但見於推覈官結辭。而元啓本。初覆檢案。一不槪錄。雖欲諉諸謄啓時刪節。此亦有不然者。繁冗之言。固可刪汰。肯綮之事。豈或節該。該道事。大是不察。參覈是在全州前判官李素。古阜郡守沈鍷。金溝縣令沈公藝。任實前縣監鄭昌期等。一倂緘辭從重推考。監司趙時偉推考。本曹覆啓。不言此一段。前後判堂。亦爲推考。同牧殺獄罪人奴吹三獄事段。傷損無餘地。致命在當日。吹三之爲元犯。毫無起疑之端。而渠妻金女與致死人春成行淫之跡。眞有是也。此或爲參恕處。而奸贓未捉於奸所。證言未必是公言。況於金女之供。以接膝握手之事。脫裳對飮之狀。一一發明有條理。且其行兇之跡。極爲獰慘。想像鬪閧時光景。恕拳憤踢之當下便斃。不待詞案而如在目中。以此以彼。減死非可論。而本曹覆啓中所論列。亦不可謂無據。況引受 敎內句語敷陳之。則豈可膠守常法。不念闊狹之方乎。吹三嚴刑三次。減死定配。而待栲拷訊限日滿。次次加刑。待準次發配。吹三妻金召史叚。寧冒行奸之惡名。圖救渠夫之死罪。而了無是意。反欲作證。情狀則痛駭。倫理則滅絶。嚴刑一次。以爲懲勵之地事分付。光州牧殺獄罪人孫啓權獄事叚。旣已物故。勿論。同牧殺獄罪人林春發獄事段。分明是春發之手犯。渠亦不能發明。初覆檢驗時。隨問承款。此特未正刑之死囚。而但念殺獄體段。至重且嚴。一或未備。不可硬定。以言乎看證。則三人中。具義大則致死人重大之女壻。而其餘二人。皆是與義大同事之人也。言之如出一口。未足謂之公證。此一可疑也。以言乎傷處。則要害分界。只是左肋一庫。長不過寸餘。而外此緊重處。卽腎囊兩間皮磨二庫。長廣但止寸分。而初覆檢驗。或云柔軟。或云微硬。此二可疑也。以言乎實因。則多端疑晦。又有甚於上項二條矣。檢官結辭曰。摘奸時畓內禾莖。有躁躪之跡。則安知非當觸於不知不覺乎。此三可疑也。況時値六月。天氣極熟。彼顚此仆。或翻或轉。當其時也。未知畢竟之孰生孰死。生固幸耳。死特不幸。執此獄而斷之者。又不可不三致意於邂逅二字。然則春發之傅生。儘合平允之體。春發參酌定配。寶城郡殺獄罪人鄭召史獄事叚。渠以女人。毆打女人。至於致命。下手之殘酷。設心之妖毒。近來獄案之所未見。孝良旣非血讎。又是孤踪。則因一微事。必欲戕害。此而不卽償命。其非所以重殺獄之道。依回啓施行。海南縣殺獄罪人鄭卜男獄事叚。殺獄從古何限。而豈有如此之至憯毒至兇獰之變乎。狹斜相逢。始旣起鬧敺踢。庭宇追閧。旋又乘憤縛打。而受傷俱係要害。致命卽在頃刻。於是乎欲掩自己殺越之跡。粧出屍帳匝周之痕。究厥情狀。已極巧惡。而暗借船隻。先尋逃躱之跡。陰嗾雇奴。將謀投尸之擧矣。及其往也。水落而潮退。則陰瘞沙泥之中。竟底綻露之境。渠之設計。可謂極巧且密。而天理之孔昭。此可見矣。況貴三。渠之近親也。至有藁縛下手之供。得伊渠之傭人也。直陳皮繂縊頸之招。以至渠母李召史之爲子至情。猶云覆獄之案。貴三。得伊之前後招供。掩不得奸狀。詞證一款。初非可疑。胸膛脊背之血癊堅硬。圍圓分寸之長廣闊大。極其狼藉。亦甚分明。而又況項上白色。一與無冤錄死後假縊。毫無差爽。則實因一款。尤無可論。三尺至嚴。一律難貰。此而不施典刑。其可曰國有法乎。卜男身乙。依前訊推。期於輸款。因今番獄案判決。有申飭者。 先朝戊寅受敎。以一房同食。何異奸所爲 敎。又於癸巳受敎。以無異奸所者。勿爲完決狀聞後擧行爲 敎。仍命京外奉承傳遵行。而近來諸道獄案。此等獄事。初無狀聞稟處之事。自本曹別關行會諸道。諸如此類。無論已完決未完決。竝卽槪錄原文案狀聞事分付。
정조 8년 · 강
懿昭墓忌辰。命用齋定式。
정조 8년 · 목
政院啓言。懿昭墓忌辰。本無用齋之規而本院誤入視事頉稟。不審之失。誠極悚惶。而當日視事。依例取稟。敎以。一體用齋之意。定式施行。
정조 8년 · 강
遞承旨趙尙鎭。吏曹參判金夏材。
정조 8년 · 목
敎曰。政官牌招開政。○政院以政官違牌啓稟。敎以。無端違牌。有傷事體。見今夜色已闌。而政院之初不催促。循例請牌。此等承宣。置將安用。當該承旨遞差。政官更卽牌招。斯速開政。○敎曰。夜將撤漏。政官之一向違牌。分義道理俱甚未安。判書聞有親病。尙可說也。參判處義。尤極乖當。吏曹判書徐有鄰[隣:I-PERSON]爲先從重推考。參判金夏材遞差。參判前望單子入之。待下批牌招。政事則待開門爲之。
정조 8년 · 강
以鄭昌順爲吏曹參判。前望也。
정조 8년 · 강
命金川郡大小南兩面設倉募民。分付道臣論理狀聞。
정조 8년 · 목
備邊司啓言。卽見知事具善復上疏。則以金川郡大小南兩面。距邑絕遠。山路艱於糶糴。新接未定。官吏侵其徭役。職此之故。永作無人之地。今若募人耕作。資其糧械。置倉而除輓運之勞。限年而禁誅求之弊。則居民有富庶之望。嶺阨無疏虞之歎爲辭矣。將臣疏陳。出於重關防之意。設倉募民。廣其耕作。儘爲營邑俱便之策。而事係設施。朝家不可不一問於該道。分付道臣。審其要害。察其便否。論理狀聞後。請稟處。允之。
정조 8년 · 강
命時囚李璉原議處。邊聖和等勘放。
정조 8년 · 목
義禁府啓言。孟山縣監李璉原原情。泛稱遲晩。請刑推得情。敎以。除刑推議處。又啓言。甲山前府使邊聖和原情。泛稱遲晩。曾經別軍職。請議處。敎以。依同罪他囚。草記勘放。又啓言。李運昌。邊聖和等。各杖一百收贖。告身盡行追奪。請放送。允之。敎以。如有功議。各減一等。
정조 8년 · 강
命定配罪人趙明會等放送。李孝亨分揀。
정조 8년 · 목
敎曰。固城縣定配罪人趙明會。熊川縣定配罪人安聖輔。順天府定配罪人李啓夏等。俱以先來軍官。中路落後之罪也。當初處分。不過申飭。亦已經歲。竝放送事。分付該曹。又敎曰。不過申飭。鳳山撥將李孝亨定配分揀事。分付秋曹。又敎曰。尤甚邑編配。以主客俱困之故。取見徒流案。區別書下。而湖南年事。爲諸道中尤甚。待明朝卽爲行會。移配之際。切勿紛挐。從便鱗次爲之之意。一體申飭。
정조 8년 · 목
予謂領議政鄭存謙曰。觀卿神色。聞卿言語。病根尙未快去矣。今日何爲入來乎。存謙曰。今當至尊獨勞之日。息偃在家。義所不敢。故不得不力疾入來矣。予曰。益加善攝。予謂左議政李福源曰。卿何爲久不入來乎。福源曰。臣纔經叔母成服。且有病故。不敢造朝矣。予曰。注書出去。貢市人待令與否知入。張志默出還奏曰。貢市人未及待令云矣。予曰。訓將禁將摠戎使有可問事。注書出去催促也。敎曰。同副承旨入侍。予曰。受敎輯錄節目已成乎。存謙曰。已成矣。予曰。輯錄之成已久。而續大典出後。遂廢不行矣。其時撰輯。似是故相徐文重。諸臣中有記之者乎。禮曹判書嚴璹曰。臣等未能詳知矣。予曰。禮判出去。輯錄持入。予曰。受敎輯錄。宜有續編。而尙今未遑。儘是闕典。今欲依原編凡例。分類纂輯。而其目則似當以六典爲準矣。存謙曰。此非細務。差出堂上若而人。使之主管好矣。予曰。旣分六典。則堂上亦差六人乎。存謙曰。聖敎誠然矣。如嚴璹鄭昌順金夏材金魯鎭者。皆可合矣。予曰。此外有誰。存謙曰。徐有隣趙時俊亦好矣。予曰。身任劇務之人。不必竝差。以閑司漫職中。曉解此等事之人。差出好矣。存謙曰。然則柳義養李崇祜何如。予曰。柳義養尙未還朝。且任春官志。尙未訖工。堂上中金載瓚鍊熟此事矣。存謙曰。此外又有李時秀矣。予曰。以此六人差出。使之編摩。右議政金熤曰。役甚浩大。必也曠日持久。可以完就。且事面重大。旣差堂上。則恐不可無郞廳矣。存謙曰。堂上旣出。則郞僚自可臨時擧行。予曰。序文則左相製之。而不必設廳。筵退後。卿等講定凡例。以草記稟處。予曰。民事爲重。廟謨進奏。目今都下民憂。萬萬遑急。發賣之一巡加給。果當有實效耶。存謙曰。都民形勢。正在百尺竿頭。今此發賣之加給。錢貨之假貸。誠是曠古之惠澤矣。予曰。麥事何如云耶。存謙曰。日前時雨。在麥農。大有所利云矣。熤曰。聞農民之言。則秋麰善爲立苗。比前所料。不啻顯勝云矣。予曰。戶判自該郞時聲積已著。今判度支。果能不墜舊譽乎。傳曰。爲趙魏老則優。不可謂滕薛大夫。古亦有功名損於治郡時者。無適不宜。實非易事。卿以乃父之子。且有廉簡之稱。予之委畀。豈徒然哉。須加勉勵。毋負心簡之眷可也。卿爲此任。在於何年何月乎。戶曹判書鄭一祥曰。在於昨年十月矣。存謙曰。自戶判之除是職。吏屬不敢肆其欺瞞之習云矣。備堂徐有隣曰。漁鹽船稅。今已講定節目。而掌標一款。自本廳句管。則有非出付之本意。使本道出給。則又恐窒礙而難行。何以爲之乎。予曰。不獨掌標一事。此不可不務加詳證。節目已成則入之。有隣捧節目以進。予曰。節目宜簡不宜煩。而今此節目。太近繁宂。至於律名勘定之際。又不無草率之歎矣。各道比摠。論以上中下三等。則果從何等耶。有隣曰。原事目。律名旣極詳備。故今番只就原事目中。略有添潤。而稅摠則從下等之中摠矣。予曰。當初漁鹽船稅之付之均廳。實出我 先大王爲民薄斂之 聖德。夫山林澤藪之利。皆王政之所弛者。故農桑貢賦。王道之本也。管酤雜稅。王道之末也。若使均廳之比摠。或不免稍過分數之弊。則豈予所以仰體 先朝之惠澤。俯恤民生之疾苦也乎。今此地方官之比摠收納。不過節目間推移通變者。而其實效所及。亦足以救積弊而禁濫征。須於作法之初。備盡商量。俾之有百全而無一害可也。卿等須悉予憧憧憂勤之念。切勿以草草了勘爲心也。存謙曰。大同法之初行。先自湖西始。此亦先從一道。以察其無弊與否似好。而箕伯久管均廳。熟知本事。臣意自關西試可爲便矣。予曰。箕伯固諳本事。而外任乃其初手。不無生疏之慮。予意則自備局往復於各道方伯處。爛加商量以行似好。而今日入侍諸臣。亦須各陳意見。一祥曰。臣姑未聞外間之議。此事便否。有不敢遽然仰達矣。時俊曰。行之四五年。則效害可見。姑先試可好矣。予曰。行之四五年。有效而無害。則固善矣。如或滋益其弊。而未見其利。則曷若今不變通之爲愈乎。大抵虞衡之官。掌山澤之利。我國之魚鹽徵稅。亦此意也。而一自壬辰亂後。諸宮房各軍門之許多需用。無以責應。故劃出魚鹽船稅。以爲折受之地。旁及玉堂春坊讀書堂諸各司。皆莫不有折受矣。伊時科斂之不能無弊。不待言知。而均廳設置之意。只爲均民稅寬民力之地。則民到今謳呤聖澤。且幾年矣。但物產時有盛衰。法制久則縱弛。浦戶漸殘。旣多失利之歎。魚鮮絕貴。未免踊直之患。於是紛紛以魚箭之不結。鹽盆之不設。歸咎於均廳。而不可無略加通變。以平物情者也。向來申耆之請罷漁稅。固是不曉事之論。而土地旣有惟正之賦。則川澤可獨無稅乎。但於其中略加闊狹。正所謂棋到窘處。却有轉路者也。卿等必須視如自家之事。必究生弊之源。又思捄弊之道。量宜斟酌。務從便宜。而魚鹽船稅前後利害。及某郡之有某弊。某邑之有某害。一一細問于各道方伯守宰處。裒成一件册子以入。予曰。目下錢荒太甚。今日貢市民之使之待令。蓋欲問其疾苦。以盡矯捄之策。而卽今着手處。只有賑廳各軍門若干錢。予意則捐出各樣錢幾萬兩。付諸貢人及市民。使之從便懋貿遷。以平市直似好。卿等之意何如。有隣曰錢是流行之財。若分給於貢市人。則庶可爲救荒之一大助矣。予曰。近年連値大歉。穀簿在在蕩然。而錢荒之弊。殆有甚於穀貴云。錢穀俱之。計無所出。則哀我無告之民。其將盡劉而後已。此豈可束手坐視。而不思所以賙恤之道乎。頃日爲念此弊。以營門某樣錢。使之貿銅鑄錢。而此非時日可爲之事。顧今民情。不容少緩。若不趁今變通。則惡在其救焚拯溺之義也。仍敎曰。各軍門最無弊者。禁營是已。而若開放債之路。則爲弊必當如他軍門。議者或以爲貿銀以置。則似勝於公然散貸云。此議果何如。禁衛大將李敬懋曰。以四萬兩貿銀以置。則錢貨流行。自有其道。自上若下成命。則臣謹當依下敎奉行矣。御營大將徐有大曰。御營則只有銀子一千八百兩而已。軍需誠爲寒心矣。予曰。都監雖某條變通。若出萬兩則好矣。訓鍊大將具善復曰。本局物力。本無封不動。萬兩出處。實無路矣。予曰。旣命散貸。限折半特爲移送。仍敎曰。無論某樣錢。各軍門賑廳及內需司。除出十五萬數。以付貢市。使之緩期還納。而量宜換銀。待周歲還納。其餘則以本色上納爲好。換銀一款。於民情果不爲難。而他日備納之際。得無呼冤之弊耶。敬懋曰。今此恩典。莫非曲爲民地。豈復有後日稱冤之慮乎。敎曰。以詢弊及行貨事。貢市人。旣命待令。大臣及戶惠堂有司堂上。貢市堂上。次對後留待。又敎曰。臺諫退去臺廳傳啓。
정조 8년 · 목
敎曰。旣遭譴罷之斥。本任宜欲一解。判義禁具善復許遞。
정조 8년 · 강
差下貢市堂上徐有隣。
정조 8년 · 목
領議政鄭存謙啓言。貢市方有擧行之事。左參贊徐有隣。請貢市堂上還差。從之。
정조 8년 · 강
命嶺南還穀。嚴飭準捧。
정조 8년 · 목
領議政鄭存謙啓言。督運御史金載人所啓。以爲捧糴之法。至爲嚴重。而近因荐歉。嶺南未捧之穀數。極其夥然。守令徒知那移之罪爲重。反以未捧之罪爲輕。今年未捧之穀。別爲成册。待秋成先爲督捧後。始捧新還爲請矣。守令以未捧爲無難者。誠如繡衣所陳。而其所檢飭。專在道臣。至於今年未捧之別爲成册。待秋先捧。不無意見。而捧還之法。自有規例。無論新舊先後。一以畢捧爲期。則不創新規。按例擧行。自當準捧。此後則無敢以未捧懸頉。嚴飭準捧。無或抵罪之意。請分付道臣。從之。
정조 8년 · 강
命壬辰殉節人李彭壽贈職。
정조 8년 · 목
領議政鄭存謙啓言。壬辰殉節人李彭壽。曾因嶺伯狀聞。朝家旣已旌閭。而蓋李彭壽當亂投筆。登科未一年。竟至殉國。初無職名。今當旌閭之日。仍以出身書之。則殊非朝家旌褒之意。且同邑同榜出身金虎。亦以同時死節人。十年前。亦因大臣筵奏。旣贈職。今亦一體贈職。似合激勸之道。故敢達。從之。
정조 8년 · 강
命犯越地方官。道帥臣論勘。從法典受敎施行。或有誤査者。依處分擧行。
정조 8년 · 목
領議政鄭存謙啓言。邊上或有犯越之事。則地方官拿問嚴處。道帥臣論勘。自是法典。而先朝戊辰。自我國現發者。有道帥臣勿論之敎矣。至於庚子年。則以査事之不善究覈。雖自我現發。而道帥臣亦爲依法典論勘。自今以後。當遵受 敎擧行乎。從法典施行乎。不可不一番稟定。故敢達。批以。從後受 敎施行事定式。其中犯越而至於殺越者。按査時或有誤査者。亦依向來處分擧行。無所不可矣。
정조 8년 · 강
命政院有情勢疏幷捧入。
정조 8년 · 목
右議政金熤啓言。閑漫疏章。自政院還却不捧。固是出納之義。而至於情勢之疏。係是處義之不得不然者。則無論事之大小。竝宜捧入。俾伸其廉隅。而近來政院不復裁度。一切以不捧爲例。事體殊不然矣。敎以。卿言好矣。以此出擧條申飭。
정조 8년 · 강
命浦項倉及濟民倉穀。依節目準數儲穀。
정조 8년 · 목
領議政鄭存謙啓言。因督運御史金載人所啓。左沿浦項倉穀簿不敷。有令廟堂稟處之命矣。當初浦項倉設置。專爲北民交濟之意而本倉儲穀。旣準三萬石。使之二留一分。以備不時之需者。而今番東運。穀簿枵然。至於通融磨鍊於右沿諸邑。水路險遠。輸運甚艱。貽弊民邑。極其浩多。今此繡衣目見其弊。有此歸奏。一依本倉節目。儲穀必準數事。分付該道。左右沿濟民倉穀物。卽兩湖接濟之資。今番移轉後。亦宜移轉充數。湖西濟民倉。亦出交濟之意。而近來不能儲穀。有名無實。今秋新捧後。亦依當初節目。準數儲穀之意。請預爲一體分付。從之。
정조 8년 · 강
命軍資監米太幻弄員役及當該官員拿處。
정조 8년 · 목
戶曹判書鄭一祥啓言。臣以軍資監事。有所仰達矣。近年以來。逋欠漸多。該郞枚報。故更加査實。則各穀欠縮。合爲二千餘石之多。而事發之後。員役輩生㥘自納者。今爲三百餘石矣。本監一年捧下米太。殆至四萬石。則若干欠縮。雖非異事。而其中亦多有員役輩幻弄之弊。旣已現發。則不可不嚴加懲礪。員役等。自臣曹準數分徵後。移法司重繩。前後當該不察官員。爲先捧現告請拿處。從之。敎以。下輩貧殘之故。想必因是冒犯。卿其深究省弊之源。細講捄弊之方。後日次對時。詣一稟處。以爲永久遵行之地。
정조 8년 · 강
命時御所差備外郎廳奉審。差備內則戶判奉審。
정조 8년 · 목
戶曹判書鄭一祥啓言。時御所捧審。今月爲當朔。故差備外諸處。則郎廳依例奉審。而差備內雨漏及墻垣頹圮處。則臣入來奉審乎。從之。
정조 8년 · 목
戶曹判書鄭一祥啓言。月前以昨年前兵布推來之意。筵稟蒙允。而兵曹判書李★(土+甲)更爲陳達。有相議稟處之命矣。事係不當差上下者。則其所持難。未爲不可。而大小營役。兵布戶料。自是定式。謂以事在過境而不爲移送。有違式例。且本曹經費。極爲苟艱。今此兵布其數雖少。不可不推來。故敢達。從之。
정조 8년 · 강
元陵莎草修補。命姑待下敎。
정조 8년 · 목
戶曹判書鄭一祥啓言。 元陵莎草。昨年有待解凍修補之敎矣。今已春和。何以爲之乎。批以。姑待下敎。
정조 8년 · 강
校理李祖承以父病陳疏乞遞。批許救護。
정조 8년 · 강
命兵布上下。與戶判相議草記。
정조 8년 · 목
兵曹判書李★(土+甲)啓言。戶判俄以兵布事。有所陳。而此事實有不然者。兵布果是應推之物。則近十年初不擧論。到今始欲推去。揆以法例。極涉不當。且以經費言之。今年各道上納之停退蕩減。其數夥然。推移之道亦難。勢不得上下矣。敎以。不爲上下。卿言過矣。與戶判相議。草記稟處。
정조 8년 · 강
召見大臣以下于宣政門。領議政鄭存謙。左議政李福源。右議政金熤。貢市堂上徐有隣李在簡。戶曹判書鄭一祥。平市提調趙時俊。訓鍊大將具善復。禁衛大將李敬懋。御營大將徐有大。摠戎使李昌運。
정조 8년 · 목
予曰。平市官員率市民。戶惠郎廳。率貢市人。使之分班以入。仍敎曰。市民先爲率入。貢人留待於延英門外。市民詢瘼後。以次入來。而無論貢市人。來待闕外者。竝令無遺許入。於是平市官員率市民先入。予曰。日氣甚暄。頗有雨意。此時之雨。在農家。利害何如。存謙曰。頃日之雨。猶未浹洽。更得一霈則有賴於兩麥矣。予曰。惠堂戶判貢市堂上進前。予曰。予自御極以後。體 列朝勤民之德。宵旰一念。未嘗不在於利用厚生。而惠鮮之化。尙遲於遍究。困瘁之形。轉甚於荐饑。以及昨年。六道告歉。則非不知國儲之耗縮。經費之匱竭。而移粟往哺。不憚轉輸之勞。蠲稅發帑。務盡賙恤之方。俾吾赤子不至於塡連溝壑。此烏足以盡接濟之策。而惟予心旣勤且苦矣。今當窮春。又有閏月。中外艱食之狀。森若在眼前。況王都者。八方之本根。而旣之稼穡服力之效。又無糶糴沾漑之資。自夫豐歲。尙多倒懸之急。値此荒年。那免胥溺之患。夫十年九潦。不能潦唐之黎庶。八年七旱。不能旱商之百姓。是知天災流行。何國蔑有。而其斡旋懷保之責。專係人事之盡不盡如何。昔在 先朝。每軫都民捐瘠。勿論歲之豐凶。必咨訪弊瘼。講究便否。眷恤之德。停減之恩。藹若陽和之蘇枯荄。此予平日之所仰覩。而今番發賣穀之加給一巡。貢市人之臨門俯詢。亦出於繼述之念。苟益於民。何財之足惜。何事之不措。軍需之哀痛。不須說也。邦用之窘迫。不暇顧也。凡予之坐而待朝。食息靡寧者。只爲都民之未蒙一視之惠。而或不免於䳱遠忽近之歸。昨日傳敎。使之曉諭坊曲。各奠厥居。爾等想必承聆。而錢荒則何以救之。物價則何以平之。假貸之政。何者爲便。斂敷之術。何道爲得。罔或自阻。悉陳無隱之意。詳細布諭。有隣等奉敎宣諭。市民等莫不歡欣踴躍。其稍有知識者。又皆感激泣下曰。近歲以來。人物繁盛。生理凋殘。雖非荐歉之餘。百物之翔踊。固其勢也。而矧伊頻年水旱。蓄積俱空。朝夕頷顑。幾無以支保。幸蒙我聖上曠古之惠澤。自冬徂春。接巡發賣。俾不至於饑餓流亡。則雖以小民之無知。亦豈不仰戴父母字育之大德乎。今又軫錢荒之弊。渙博詢之音。辭敎惻怛。願欲必達。從此可以貿遷有無。藉賴契活。而至於斂敷之便宜。惟在朝家措置之如何。若得十萬兩假貸之恩。則庶爲億兆民料生之資矣。予曰。都下民戶。不下數十萬。假貸之數。如或不敷。唉彼窮巷小民。安能均彼被實惠。內需司錢一萬兩。禁衛營錢二千兩。御營錢三萬八千兩。摠戎廳錢一萬四千兩。守禦廳錢六千兩。合七萬兩。市人處散貸。禁衛錢一萬八千兩。貢人處散貸。訓局錢一萬兩。本局軍兵處散貸。禁衛錢一萬兩。本營軍兵處散貸。御營錢二千兩。本廳軍兵處散貸。守禦廳錢四千兩。太學典僕處散貸。竝前下貿銅價。賑恤廳錢四萬三千兩。恰滿十五萬七千兩之數。而除其利息。禁其口錢。以爲均俵之地。蓋市人軍兵。亦都下之民也。而貨泉之流行。勿論在此在彼。其爲都下沾漑之利一也。如此則果能有救荒之實效否。有隣等又奉敎宣諭。市民等稽首至地曰。雖使臣等。自爲身謀。亦不能念及此矣。予曰。昨日傳敎。已諭除息貸下之意。還納之期。又以周年爲定。而將臣之見。或以爲軍門錢財之捐出救民。雖是不得已之事。莫重軍需。不可無端白給。在前軍門之以錢換銀。自有已例之可據。限一萬兩。俵給廛人。使之作銀換納於周年之後。庶爲公私之益云。或以爲日後捧納之際。反貽廛民之弊。不如貸下之爲便云。爾等其各悉陳便否。有隣等又奉敎宣諭。立廛人等齊聲奏曰。銀子與他貨有異。貿納之際。恐難如期準數。臣等之願。則以本錢還納。而銀子略略換作。爲便矣。其餘廛人。皆願納錢而不願換銀。有隣等還奏。予曰。民情旣以換銀爲難。則在朝家爲民之道。不必强其所不願矣。且今日臨門。不但爲散財之政。亦欲知民間疾若。爾等各陳弊瘼。廛人等咸曰。自朝家屢加申飭之故。各廛元無弊瘼之可達矣。予曰。許多市廛。豈無弊瘼之可陳。且立廛外上之弊。予所稔知。近果無此患乎。予將使平市提調。一一摘奸。若有現發之事。則爾等將何以爲之。仍謂時俊曰。卿管法司。故今畀卿以平市提調之任。須先退坐備邊司。一一詢瘼。今日內草記。生鮮廛人等進伏。以與旅客主人相訟事爲言。予曰。此事曾呈於備邊司矣。當下敎貢市堂上。使之各別申飭。爾等退去。漆木器廛人等進伏。以匠人則造成。廛人則買賣。自是古例。而近來攻木之工。凡造盤器。不賣於本廛。潛賣於隱賈。致有市權不專之歎爲言。予曰。方令廟堂。從長處之。爾等退去。昌廛人等進伏。以本廛歲納熊皮與牛皮尺數差過。貿納之際。無以塡充爲言。予曰。熊皮未知用於何處。而必是無甚緊關之物。今以不急之費。胎弊生民可乎。方今有司之臣。從長善處。爾等退去。牛肪廛人等進伏。又以自設本廛之後。廛人無甚利益。乞賜區處爲言。予曰。當初此廛之設。出於不得已。不但無益於本廛。都下貧民。將至於不得燃燭云。雖無爾等之齊訴。朝家方欲更商矣。其他上米廛雜穀廛相訟事。炬子廛元役策應事。烟竹廛東床廛收稅事。竝令平市草記。予命戶惠郞率。貢人等次第進伏。予曰。市民貢人。均吾百姓。賙窮賑乏。在所一視。貢人則受價之先等上下。似足爲一分聊賴之道。故方令惠堂磨鍊擧行。又以禁營錢一萬八千兩。除息許貸。而爾等則比市人稍異。故分俵之數。亦有多寡之別。使之咸悉此意也。有隣等奉敎宣諭。貢人等攢祝曰。旣蒙貢價先給之德。荐承公貨散貸之恩。惶感之極。不知所達。予曰。貢人弊瘼。非止一二。從前詢問。亦旣屢矣。而今此臨門咨訪。蓋出釐革之意。凡所不便。使之悉陳。有隣等奉敎宣諭訖。還奏曰。內外都庫貢人。以停退公私債爲請。長與庫貢人。以楮注紙別貿爲弊。紫門監軍契貢人。以受價之不足爲言。此三條。合加商量。而鴨島契貢人。以草薍加進排爲訴。鉢里廛市民。以生銅貸下爲願。俱涉猥濫矣。予曰。可以許施者。竝令該曹該署句管之臣。從民願許施。爾等退去安業之意。仔細布諭。仍還內。
정조 8년 · 강
命貢市人處散貸錢數爻。具別單草記。
정조 8년 · 목
敎曰。今番貢市人詢瘼。蓋欲貸錢救荒。卽爲都民行泉貨之意也。筵中已有下敎。且以此意宣布民人。五營門十萬兩。內需司一萬兩。與先下賑廳錢四萬三千兩。準十五萬兩。令各該掌財之臣。從便散與民間。而除其殖利。禁其口錢。以爲一分裕民力之方。至於民人等所陳弊瘼。竝令貢市堂上。講究通變之策以聞。其他外上勒徵等種種許多疾苦。俄於詢問之時。渠輩囁嚅不能言。此則已令該署提調。各別査覈。從當處分。而貢人之弊。無異於市民。亦已詢瘼。皆令從長稟處。而聞貢米引等事。郞廳持難云。當此穀貴錢荒之時。何循常例。特許推移引等上下。以此分付該廳。且減分之擧。雖出於不得已。予每以此不置于中。減分貢人等處。一體許劃。散貸錢貨。亦自廟堂散貸民人及形止數爻。一一具別單草記。又敎曰。散貸之政。先自內司始之意。已有筵敎。不待本司區別別單。內司則先爲出給形止。使之報本司。別單中書入事。令政院招致備郞分付事下敎。而政院誤傳云。聞是司謁誤傳之致。當該司謁推考。更以此意分付有司堂上處。
정조 8년 · 강
召見承旨趙興鎭于誠正閣。
정조 8년 · 목
予曰訓局錢一萬兩。本局軍兵處散貸。禁營錢二萬兩。市民處散貸。五千兩。本營軍兵處散貸。五千兩。換銀次散貸。御營錢三萬八千兩。市民處散貸。二千兩。本營軍兵處散貸。守廳錢六千兩。市民處散貸。摠廳錢一萬兩。貢人處散貸。四千兩。市民處散貸。內司錢一萬兩。市民處散貸。賑廳錢四萬三千兩。貿銅次上下。
정조 8년 · 강
命次對懸病備堂重推。訓將摠帥申飭。
정조 8년 · 목
敎曰次對懸病備堂。若是夥然。衆所共知實病外。從重推考。卽爲牌招。訓將摠帥之俱不進參。事體所在。極涉未安。且有下詢事申飭。又敎曰。本營行貨。有下敎事。向來處分。爲日稍久。以此以彼。合有收敍之道。前大將李敬懋敍用。禁將之任。仍任卽爲牌招。同參次對。
정조 8년 · 강
命內各司修改。更待下敎。
정조 8년 · 목
因戶曹內各司雨漏處修理單子。敎以。雨漏諸處。修改椽木及土壁。更待下敎擧行。